**Angen Darlithwyr er Anrhydedd - Pynciau Uwchradd.**

**AGA CaBan Bangor, Prifysgol Bangor**

**Datganiadau o Ddiddordeb**

**Ydych chi'n ymarferydd brwd, arloesol a rhagorol sy'n gweithio ym maes addysg uwchradd?**

**Ydych chi’n angerddol am addysg ragorol ac i ddarparu'r cyfleoedd dysgu gorau i'r genhedlaeth nesaf o athrawon yn ein hysgolion?**

Os felly, mae CaBan Bangor, darparwr achrededig addysg gychwynnol athrawon yng Ngogledd Cymru, am recriwtio banc o arbenigwyr pwnc y gellid eu secondio am un neu ddau ddiwrnod yr wythnos i gyflwyno modiwlau pwnc-benodol i'n Hathrawon Cyswllt.

**Buddion i mi...**

Fel Darlithydd er Anrhydedd, byddech chi'n cael mentor llawn-amser i'ch cynefino yn y rôl a helpu i ddatblygu eich sgiliau addysg oedolion. Byddwch yn cael mynediad at holl adnoddau'r Brifysgol, a chyfle i wella'ch cymwysterau academaidd ar y lefel briodol, hyd at lefel doethuriaeth. Credwn hefyd fod y math hwn o gyfle yn caniatáu i ymarferwyr adfyfyrio'n feirniadol ar eu harfer, a mabwysiadu'r fethodoleg orau gyfredol sy'n seiliedig ar dystiolaeth. Mae'r sgyrsiau deialog rhwng darlithydd ac Athro Cyswllt yn gyfrwng pwerus i hunanwerthuso a gwella'n barhaus.

**Buddion i'r ysgol…**

Mae CaBan hefyd yn credu bod yr ysgolion sy'n hwyluso secondiad eu staff i weithio gyda'r Brifysgol yn elwa mewn sawl ffordd. Mae'r cyfleoedd hyn yn helpu i ysgogi staff mewn ysgolion, ac yn caniatáu iddynt ddatblygu sgiliau arwain mewn sefydliad dysgu. Mae staff yn cael eu llywio gan ymchwil, a gallant helpu i newid diwylliant yr ysgol, lle mae ymchwil ac ymholi yn agos at ymarfer ac yn rhan hanfodol o strategaeth ymchwil yr ysgol. Gall ddarparu sylfaen gadarn i reoli newid, mae'n diwallu amcanion y Safonau Proffesiynol ar gyfer Addysgu ac Arweinyddiaeth, a gall ddarparu tystiolaeth at ddibenion atebolrwydd.

**Beth mae'r rôl yn ei olygu?**

Byddai'n ofynnol i Ddarlithwyr er Anrhydedd gyflwyno'r modiwl pwnc-benodol TAR ar gyfer eu pwnc arbenigol i grŵp bach o fyfyrwyr. Byddech yn cyflwyno hyd at 30 awr o ddarlithoedd a seminarau, naill ai wyneb yn wyneb ar y campws neu trwy ddull dysgu cyfunol (gan ddibynnu ar gyfyngiadau Covid 19). Byddech chi'n gosod ac yn marcio unrhyw aseiniadau sy'n gysylltiedig â'r modiwl, ac yn cefnogi'r myfyrwyr trwy hyn. Byddech chi hefyd yn arsylwi myfyrwyr rydych chi'n eu haddysgu ar leoliad mewn amrywiol ysgolion ledled Gogledd Cymru. Cyfrifir oriau’r secondiad i ystyried y llwyth gwaith (cyflwyno, marcio ac ymweliadau tiwtoriaid) yn seiliedig ar nifer y myfyrwyr sydd wedi dewis y pwnc hwnnw mewn unrhyw flwyddyn benodol. Er enghraifft, byddai grŵp Mathemateg o ddau yn cael llai o oriau marcio ac ymweld gan diwtoriaid na grŵp Hanes o ddeuddeg (byddai'r oriau dosbarthu yr un peth).

**Gwneud Cais…**

Yn y lle cyntaf, rydym yn gwahodd mynegiadau o ddiddordeb i'r Brifysgol gyda'r cyfle i gael sgwrs anffurfiol gyda'r Cyfarwyddwr Gweithredol a Chyfarwyddwr Cwrs CaBan. Yn gyntaf, dylai ymgeiswyr ofyn am gefnogaeth eu Pennaeth, a deall y byddai hyn yn secondiad o’ch ysgol. Ar gyfer gweithwyr rhan-amser cyfredol a staff profiadol sydd wedi ymddeol yn ddiweddar, byddai'r tâl ar gyfradd Darlithydd Prifysgol yn ôl yr awr. Ar hyn o bryd, rydym yn cynnig £250 y dydd i ysgolion i dalu'r costau cyflenwi neu costio bob awr (i'w penderfynu) ar gyfer unrhyw un sy'n hunangyflogedig.

**Gweledigaeth CaBan ar gyfer Cynllunio Staffio ac Olyniaeth…**

Ein gweledigaeth yw cynyddu gallu staff o ansawdd uchel sy’n frwdfrydig i ddatblygu, cefnogi a diwallu anghenion cenhedlaeth nesaf y gweithlu addysgu. Mae gan CaBan angen staff craidd academaidd llawn-amser gyda ffocws addysgu ac ymchwil, ochr yn ochr â thîm ystwyth o ymarferwyr o safon sydd ag agwedd ysgolheigaidd ar ymarfer cyfredol ar sail tystiolaeth. I'r rhai a allai fod yn ystyried gyrfa mewn Addysg Uwch yn y dyfodol, mae hwn yn gyfle delfrydol i chi ennill profiad a chael blas ar hynny, wrth ganiatáu inni dyfu ein talent ein hunain ar gyfer cyflogaeth lawn-amser yn y dyfodol i'r rhai sy'n ffynnu yn yr amgylchedd.

**Beth nesaf?**

Cyfarwyddwr Addysg Gychwynnol Athrawon – hazel.jones@bangor.ac.uk gyda chopi o'ch CV i drefnu sgwrs anffurfiol a darganfod mwy am y rôl.

|  |  |
| --- | --- |
| Hanfodol | Dymunol |
| Lefel Gradd a SAC | Lefel meistr neu uwch, neu'r parodrwydd i gofrestru ar raglen Meistr. |
| Y gallu i gyflwyno trwy gyfrwng y Gymraeg a’r Saesneg (ac eithrio mewn pwnc Saesneg) |  |
| O leiaf bum mlynedd o brofiad addysgu yn eich pwnc penodol  | Tystiolaeth o weithgaredd ysgolheigaidd / polisi yn eich maes arbenigol, gan gynnwys addysgeg |
| Y gallu i deithio o amgylch ysgolion yng Ngogledd Cymru |  |
| Caniatâd priodol gan yr ysgol i gael eich hystyried am secondiad |  |

Byddai angen y swyddi hyn o fis Medi 2022, ond wrth gwrs, byddent yn dibynnu ar nifer y myfyrwyr sy’n dewis gwneud pynciau penodol. Ein gweledigaeth yw rhoi cyfle i ymgeiswyr teilwng gael eu hyfforddi fel Darlithydd er Anrhydedd yn CaBan Bangor, hyd yn oed os nad oes swydd wag i'r unigolyn hwnnw yn y lle cyntaf. Mae dysgu proffesiynol yn rhan o ddatblygu gwaith partneriaeth ehangach gydag ysgolion ledled Gogledd Cymru.

Hazel Wordsworth

Cyfarwyddwr Addysg Gychwynnol Athrawon

CaBan Bangor